CELEX: 32018D1228(01)
Language: lt
Date: 1544400000000
Title: 2018 m. gruodžio 10 d. Europos Parlamento biuro sprendimas, kuriuo iš dalies keičiamos Europos Parlamento narių statuto įgyvendinimo taisyklės

28.12.2018   
               
               
                  LT
               
               
                  Europos Sąjungos oficialusis leidinys
               
               
                  C 466/8
               
            
         EUROPOS PARLAMENTO BIURO SPRENDIMAS
         2018 m. gruodžio 10 d.
         kuriuo iš dalies keičiamos Europos Parlamento narių statuto įgyvendinimo taisyklės
         (2018/C 466/02)
         EUROPOS PARLAMENTO BIURAS,
         atsižvelgdamas į Sutartį dėl Europos Sąjungos veikimo, ypač į jos 223 straipsnio 2 dalį,
         atsižvelgdamas į Europos Parlamento narių statutą (1),
         atsižvelgdamas į Europos Parlamento darbo tvarkos taisyklių 25 straipsnį,
         kadangi:
         
                     (1)
                  
                  
                     pagal Europos Parlamento narių statuto įgyvendinimo taisyklių (2) (toliau – Įgyvendinimo taisyklės) 69 straipsnio 1 dalį Biuras gali kasmet indeksuoti kelionės išlaidų, dienpinigių ir bendroms išlaidoms kompensuoti skirtos išmokos sumas iki didžiausios sumos, lygios Eurostato paskelbto ankstesnių metų spalio mėnesio Europos Sąjungos metiniam infliacijos lygiui;
                  
               
                     (2)
                  
                  
                     2018 m. lapkričio 16 d. Eurostatas paskelbė, kad infliacijos lygis Europos Sąjungoje laikotarpiu nuo 2017 m. spalio mėn. iki 2018 m. spalio mėn. siekė 2,2 proc. Naujos sumos, pakoreguotos atsižvelgiant į tą infliacijos lygį, turėtų būti taikomos nuo 2019 m. sausio 1 d., o Įgyvendinimo taisyklės turėtų būti atitinkamai iš dalies pakeistos;
                  
               
                     (3)
                  
                  
                     pagal Įgyvendinimo taisyklių 69 straipsnio 2 dalį didžiausia Parlamento nario išlaidoms asmeninio personalo paslaugoms padengti skiriama suma, nurodyta Įgyvendinimo taisyklių 33 straipsnio 4 dalyje, jei reikia, kasmet turi būti indeksuojama remiantis duomenimis, nustatomais taikant Europos Sąjungos pareigūnų tarnybos nuostatų, nustatytų Tarybos reglamentu (EEB, Euratomas, EAPB) Nr. 259/68 (3), 65 straipsnį;
                  
               
                     (4)
                  
                  
                     pagal tai Komisija nustatė, kad 2018 m. koregavimo indeksas yra 1,7 proc. Todėl nuo 2018 m. liepos 1 d. didžiausia mėnesinė suma, skiriama Parlamento nario išlaidoms padėjėjo paslaugoms padengti, turėtų būti 24 943 EUR;
                  
               
                     (5)
                  
                  
                     remiantis Papildomo (savanoriško) pensijų kaupimo fondo sąskaitomis, būtina imtis tam tikrų ekonomiškai neišvengiamų priemonių siekiant pagerinti Papildomo (savanoriško) pensijų kaupimo fondo tvarumą, spręsti didėjančią likvidumo problemą ir mažinti aktuarinį deficitą bei neigiamas pasekmes Europos mokesčių mokėtojams;
                  
               
                     (6)
                  
                  
                     šiuo tikslu ir siekiant atsižvelgti į gavėjų, kuriems jau mokama pensija, įgytas teises, tvarka, taikytina papildomų pensijų gavėjams, kurie 2019 m. sausio 1 d. neatitinka visų sąlygų, kad galėtų gauti pensiją, turėtų bųti pakeista taip: turėtų būti padidintas papildomo (savanoriško) pensijos kaupimo sistemos gavėjų pensinis amžius nuo 63 (koks yra dabar) iki 65 metų ir visoms pensijų išmokoms turėtų būti įvestas 5 proc. mokestis, taikytinas po 2019 m. sausio 1 d. paskirtoms pensijoms. Tos priemonės – tai mažiausiai intervencinės priemonės, kurias įmanoma taikyti atitinkamiems asmenims;
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo taisyklės iš dalies keičiamos taip:
            
                        1)
                     
                     
                        15 straipsnio c punktas keičiamas taip:
                        
                                    „c)
                                 
                                 
                                    0,53 EUR/km, jei keliaujama automobiliu (vienos kelionės pirmyn arba atgal riba – 1 000 km), ir kėlimosi keltu ar panašiomis transporto priemonėmis išlaidos.“;
                                 
                              
                  
                        2)
                     
                     
                        20 straipsnio 1 dalies a punktas pakeičiamas taip:
                        
                                    „a)
                                 
                                 
                                    už pirmuosius 50 km – 23,63 EUR;“;
                                 
                              
                  
                        3)
                     
                     
                        22 straipsnis iš dalies keičiamas taip:
                        
                                    a)
                                 
                                 
                                    1 dalis pakeičiama taip:
                                    
                                       „1.   Didžiausia kompensuojama metinė kelionės išlaidų, patiriamų 10 straipsnio 1 dalies b punkte nurodytais atvejais, suma – 4 454 EUR.“;
                                    
                                 
                              
                                    b)
                                 
                                 
                                    3 dalies pirma pastraipa pakeičiama taip:
                                    
                                       „3.   Didžiausia kompensuojama metinė kelionės išlaidų, kurias iš tikrųjų patiria komitetų arba pakomitečių pirmininkai, vykdami į konferencijas ar renginius Europos tema, susijusius su jų komitetų ar pakomitečių veiklos sritimi ir turinčius parlamentinį aspektą, suma – 4 454 EUR. Norint dalyvauti tokiuose renginiuose, būtina gauti išankstinį Parlamento pirmininko leidimą, kuris išduodamas patikrinus, ar yra lėšų atsižvelgiant į pirmiau nurodytą didžiausią sumą.“;
                                    
                                 
                              
                  
                        4)
                     
                     
                        24 straipsnio 2 dalis pakeičiama taip:
                        
                           „2.   Kai oficiali veikla vykdoma Sąjungos teritorijoje, Parlamento nariams skiriama vienkartinė 320 EUR išmoka.“;
                        
                     
                  
                        5)
                     
                     
                        26 straipsnio 2 dalis pakeičiama taip:
                        
                           „2.   25 straipsnyje numatytos mėnesinės išmokos dydis – 4 513 EUR.“;
                        
                     
                  
                        6)
                     
                     
                        33 straipsnio 4 dalis pakeičiama taip:
                        
                           „4.   Didžiausia mėnesio suma, skiriama 34 straipsnyje nurodyto viso asmeninio personalo išlaidoms padengti, – 24 943 EUR.“;
                        
                     
                  
                        7)
                     
                     
                        76 straipsnis iš dalies keičiamas taip:
                        
                                    a)
                                 
                                 
                                    1 dalis pakeičiama taip:
                                    
                                       „1.   Papildoma pensija, į kurią buvę Parlamento nariai arba kiti gavėjai įgijo teises pagal IKIM taisyklių VII priedo 1, 3 ir 4 straipsnius iki 2019 m. sausio 1 d., toliau mokama pagal tą priedą, koks buvo taikomas iki 2018 m. gruodžio 31 d.“;
                                    
                                 
                              
                                    b)
                                 
                                 
                                    2 dalis pakeičiama taip:
                                    
                                       „2.   Bet kokia papildoma pensija, į kurią teisės dar neįgytos 2019 m. sausio 1 d., nustatoma ir mokama pagal IKIM taisyklių VII priedo 1 ir 2 straipsnius laikantis šių sąlygų ir leidžiančių nukrypti nuostatų:
                                       
                                                   a)
                                                
                                                
                                                   pensija mokama nuo pirmos kalendorinio mėnesio, einančio po dienos, kurią Parlamento nariui sukanka 65 metai, dienos;
                                                
                                             
                                                   b)
                                                
                                                
                                                   pensijai taikomas specialusis mokestis, sudarantis 5 proc. mokėtinos pensijos nominalios sumos. Mokestis tiesiogiai pervedamas Papildomo (savanoriško) pensijų kaupimo fondui.“;
                                                
                                             
                                 
                              
                                    c)
                                 
                                 
                                    įterpiama tokia dalis:
                                    
                                       „2a.   Kitiems gavėjams pagal IKIM taisyklių VII priedo 3 ir 4 straipsnius mokėtinai papildomai (savanoriškai) pensijai, į kurią teisės dar neįgytos 2019 m. sausio 1 d., taikomas specialusis mokestis, sudarantis 5 proc. mokėtinos pensijos nominalios sumos. Mokestis tiesiogiai pervedamas Papildomo (savanoriško) pensijų kaupimo fondui.“.
                                    
                                 
                              
                  
         
            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
            Sprendimas taikomas nuo 2019 m. sausio 1 d., išskyrus 1 straipsnio 6 dalį, kuri taikoma nuo 2018 m. liepos 1 d.
         
         
            (1)  2005 m. rugsėjo 28 d. Europos Parlamento sprendimas 2005/684/EB, Euratomas, kuriuo patvirtinamas Europos Parlamento narių statutas (OL L 262, 2005 10 7, p. 1).
         
            (2)  2008 m. gegužės 19 d. ir liepos 9 d. Europos Parlamento biuro sprendimas dėl Europos Parlamento narių statuto įgyvendinimo taisyklių (OL C 159, 2009 7 13, p. 1).
         
            (3)  OL L 56, 1968 3 4, p. 1.